《飞湍》
宋代·释居简

飞湍衮衮飞当户，平地隆隆万鼍鼓。澎轰乱石震风霆，崩奔千鼍无朝莫。

涛神何许驾潮来，馀愤未平方震怒。又若飞廉声万窍，馀勇尚多无处贾。

年时旱涸尚如此，况当八月九月雨。渊潜虽伏不能安，林栖欲寐还惊顾。

山翁惯听如不闻，只应自乐山中趣。对床展转悲游子，咫尺华胥迷去路。

欲随胡蝶翩翩举，空过夜遥忘栩栩。起来晨炊恶草具，误作迅雷仍失箸。

呼童秣马不少驻，不待黎明出山去。出山定入红尘去，欲去谓言姑小住。

此声不似郑声淫，聒耳虽喧君勿恶。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。